Twee agter tralies vir bankkaartdiefstalArgieffoto Thembile Lindani (33) en Mziwabantu Mpandona (33) is vandeesweek in die gespesialiseerde kommersiële misdaadhof in Port-Elizabeth tot tronkstraf gevonnis nadat hulle mense se bankkaarte gesteel en bedrog gepleeg het. Kapt. Anelisa Feni, woordvoerder van die Valke in die Oos-Kaap, het gesê die twee is op 20 November verlede jaar in hegtenis geneem ná ŉ gesamentlike poging deur die Valke se handelsmisdaadeenheid en ondersoekbeamptes van Absa en Nedbank. “Die ondersoekspan het veiligheidsbeamptes by kitsbanke opdrag gegee om die span in kennis te stel sodra hulle enige verdagte strafregtelike optrede opmerk,” het Feni gesê. Lindani en Mpandona het op dié dag die bankkaart van ŉ 57-jarige man by ŉ kitsbank in Kenako Mall gebuit. Veiligheidswagte het onraad gemerk en die ondersoekspan ontbied. Die span het na die winkelsentrum gehaas en die twee in hegtenis geneem. Altesaam ses gesteelde bankkaarte is in hul besit gevind. Hulle het tereggestaan op aanklagte van bedrog en diefstal en is tot ses jaar tronkstraf gevonnis.